Premium Groupille siirtyy kaupan myötä Nordean säätiökirjanpito- ja huoneistohallintopalvelut - Republic of Communications
Premium Groupille siirtyy kaupan myötä Nordean säätiökirjanpito- ja huoneistohallintopalvelut
ma, joulu 19, 2016 13:16 CET
Premium Groupiin kuuluva Premium Accounting Oy on tehnyt 15.12.2016 liiketoimintakaupan Nordean säätiökirjanpito- ja huoneistopalveluista. Kaupan myötä sopimukset ja niiden sisältämät palvelut sekä asiakkaita palveleva henkilöstö siirtyivät Premium Accounting Oy:lle. Muutoksen myötä asiakkaille voidaan tarjota laajemmin taloushallinnon ja juridiikan palveluita saman katon alta.
Nordea Pankki Suomi Oy:n (Nordea) säätiö- ja yleishyödyllisille yhteisöasiakkailleen tarjoamat kirjanpitopalvelut sekä asiakkailleen tarjoamat huoneistohallintapalvelut siirtyivät liiketoimintakaupan myötä 15.12.2016 alkaen Premium Groupiin kuuluvalle Premium Accounting Oy:lle.
‒ Näemme liiketoimintakaupan toteutumisen osoituksena toimintamme laadusta ja kehityspotentiaalista. Kirjanpitopalvelujen uudistuminen ja digitalisoituminen edellyttävät yhä vahvempaa erikoistumista ja keskittymistä ja samalla koko taloushallintopalveluiden kehittämistä alati muuttuva lainsäädäntö huomioiden, toteaa Managing Partner Martti Laakso Premium Groupista.
Samassa yhteydessä myös Nordean huoneistohallintopalvelut siirtyvät Premium Groupin hoitoon.
‒ Kauppa vahvistaa säätiöille ja yleishyödyllisille yhteisöille tarjottavaa palveluvalikoimaamme. Voimme hyödyntää meille siirtyneiden ammattilaisten osaamista laajemmin talon sisällä. Myös vuokrahuoneistojen hallintaan suunnatut palvelut ovat meille selkeä laajennus, Martti Laakso jatkaa.
‒ Tavoitteenamme on tarjota asiakkaillemme mahdollisimman laajasti kaikki heidän ja heidän yhteisöjensä tarvitsemat palvelut vaivattomasti saman talon sisältä. Taloushallinnon ja juridiikan osaaminen tuo mahdollisuuden yhdistää joustavasti eri alojen asiantuntemusta kunkin asiakkaan tarpeiden edellyttämällä tavalla.
Liiketoimintakaupan muutos on haluttu tehdä asiakkaille mahdollisimman helpoksi, joten Nordeassa säätiökirjanpito- ja huoneistohallintopalveluita aiemmin toteuttanut kokenut henkilöstö siirtyy kokonaisuudessaan Premium Accounting Oy:n palvelukseen.
Lisätietoja: Martti Laakso, Premium Group, puh. 0500 422 502, martti.laakso@premiumgroup.fi
Premium Group on kotimainen, laaja-alaisia ja korkealuokkaisia taloushallinnon sekä kirjanpidon palveluita tuottava asiantuntijaorganisaatio. Taloushallinnon osaamisen lisäksi Premium Groupin vahvana osaamisalueena on laaja-alainen kokemus juridiikan eri osa-alueilta. Premium Groupissa työskentelee liki 30 juridiikan ja talouden asiantuntijaa kahdessa toimipisteessä, Helsingin ja Turun keskustassa.
Premium Group , Säätiökirjanpitopalvelut , huoneistohallintapalvelut , Premium Accounting